Arviointipöytäkirja 12.02.2019

**LIIKEPAIKANLUOVUTUSKILPAILU**

**KULTTUURIJOKILAUTTA**

**SAATUJEN EHDOTUSTEN ARVIOINTI**

Turun kaupunki järjesti 27.8.-3.12.2018 liikepaikanluovutuskilpailun Aurajokeen sijoitettavan ponttonirakenteisen kulttuurijokilautan toimijan ja rakennuttajan valitsemiseksi. Kilpailun lähtökohtana ovat olleet kaupunginhallituksen hyväksymät Aurajoen ja sen rantojen käytön yleisperiaatteet (5.2.2018 § 47). Kilpailun tehtävänä oli suunnitella kilpailualueelle jokeen sijoitettava ponttonirakenteinen rakennelma sekä ideoida sen liiketoiminta.

Kilpailun tavoitteena oli löytää arkkitehtonisesti korkeatasoinen ja toteutuskelpoinen suunnitelma. Pääpaino oli rakennelman maisemaan sovittamisessa sekä mielenkiintoisessa liikeideassa. Kilpailun voittaja tulee allekirjoittamaan pitkäaikaisen maanvuokrasopimus alueesta. Luovutusehtoihin sisältyy ehto voittajaehdotuksen liikeidean ja arkkitehtonisen hengen mukaisesta toteutuksesta. Maanvuokran määrästä pyydettiin jättämään kilpailuehdotusten yhteydessä indikatiivinen tarjous (hintahaarukka). Hintatarjousta ei ole asetettu varsinaiseksi arviointiperusteeksi.

Kilpailuehdotusten arvioinnissa on painotettu erityisesti seuraavia asioita:

* korkeatasoista arkkitehtuuria
* innovatiivisuutta
* toteuttamiskelpoisuutta
* ympäristöönsä soveltuvuutta

Töitä arvioitaessa on pidetty tärkeänä kilpailuehdotuksessa esitetyn visuaalisen ja toiminnallisen ideologian joustavuutta suhteessa alueen kaupunkikuvaan ja muihin toimintoihin. Valittavien suunnittelu- ja toteutusryhmien on varauduttava jatkosuunnittelun aikana sovittelemaan suunnitelmiaan yhteen alueen muiden toimintojen kanssa parhaan lopputuloksen saavuttamiseksi.

Kilpailun tavoitteena on ollut löytää tunnistettava, moni-ilmeinen ja siten yksilöllinen jokeen sijoitettava ponttonirakennelma, jonka liikeidea on kiinnostusta herättävä, uskottava ja toteuttamiskelpoinen. Kilpailun lähtökohtana on ollut suunnitella kilpailualueen paikkaan sitoutuva, mielenkiintoinen ja kestävä kokonaisuus maiseman ehdoilla. Tavoitteellisesti ponttirakenteella on toiminnallinen ja kaupunkikuvallinen rooli myös eri vuorokauden- ja vuodenaikoina.

Kulttuurijokilautan liikepaikanluovutuskilpailuun saatiin määräaikaan ma 3.12.2018 klo 15.00 mennessä viisi ehdotusta, joiden nimimerkit ovat ”Kaarna”, ”Kiila”, ”Kylä ja kaupunki”, ”Maininki” ja ”Uusi Aalto”.

**Kaarna**

Kilpailuehdotuksen arkkitehtuuri on moni-ilmeistä, tunnistettavaa ja yksilöllistä. Kelluva rakennus sijoittuu luontevalla tavalla paikkaansa Aurajoen rantojen kaupunkimaisemaan. Polveilevat rakennusmassat ja rakenteet luovat ilmavuutta ja rytmiä kokonaisuudelle ja jättävät näin tilaa näkymille sekä museon, joen että vastarannan suuntaan. Harkittuna ja paikkaansa sovitettuna elementtinä kilpailuehdotus luo uuden kiinteän yhteyden jokeen.

Kilpailuehdotuksen rakennuksen ulkomateriaaleiksi on valittu kuultokäsitelty kuusilaudoitus ja harmaantuva lehtikuusilankku, joiden ominaispiirteet saattavat tuntua muulle ympäristölle hieman vierailta. Urbaanimman yleisilmeen omaavat materiaalivalinnat ja pintakäsittelyt julkisivuissa sovittaisivat kilpailuehdotuksen tyylillisesti paremmin kilpailualueen kaupunkimaiseen modernistiseen ympäristöön. Seinäpinnoissa kasvava köynnös pehmentää rakennuksen liittymistä ympäristöönsä ja luo sympaattista vehreyttä. Mainittuja ekologisia energianlähteitä pidetään kannatettavina. Kilpailuehdotuksen leveys ylittää kilpailualuerajauksen jättäen kuitenkin jokeen vaaditun 30 m vesiväylän.

Kilpailuehdotus tarjoaa monipuolisesti uusia erilaisia toiminnallisuuden mahdollisuuksia sekä sisä- että ulkotiloissa ja toimii joustavasti muuntuvana alustana ja tapahtumapaikkana. Kilpailuehdotuksessa on esitetty kahvila ja ravintola omine terasseineen, tapahtumatila, monitoimitila, saunat sekä yleisölle että yksityistilaisuuksien käyttöön, uima-allas, lasten allas, jokivesiallas, mahdollisuus pieniin kuumavesialtaisiin, konsertti- ja esitystapahtumiin joustava lavaratkaisu, terassitilaa sekä Amfiteatterimaisesti terassitasoa kolmelta laidalta rajaavat portaat, jotka toimivat joelle päin avautuvana katsomona esim. konserteissa tai elokuvailloissa. Lasten allas sijoittuu amfiteatterimaisten portaiden rajaaman terassitason joen puoleisen laidan keskelle ja se on muunnettavissa esiintymislavaksi. Portaat tarjoavat myös helposti lähestyttävän, kaikille avoimen julkisen tilan kaupunkilaisten kohtaamisen ja oleskelun paikaksi, jossa voi nauttia jokimaisemasta. Muuntojoustavuutta luova erillinen kelluva lava on käytettävissä vain erityistapauksissa poikkeusjärjestelyin, koska se muodostuu esteeksi joen vesiväylälle.

Kilpailuehdotus tarjoaa mahdollisuuden kokea kaupunki uudesta näkökulmasta, antaa paremman tuntuman kaupungin joelliseen ulottuvuuteen ja laajentaa näin osaltaan kaupunkikokemusta. Monipuolisesti liikuntaa, terveyttä ja hyvinvointia, rentoutumista ja sosiaalista kanssakäymistä tukeva kokonaisuus tarjoaa kaupunkilaisille yhteisen olohuoneen vahvistaen samalla osaltaan kaupungin identiteettiä.

Laajat terassit ja joelle päin avautuvat katsomomaiset portaat tarjoavat uusia kaupunkitiloja sosiaalisille kohtaamisille ja tapahtumille. Monipuoliselle toiminnallisuudelle on luotu ympärivuotiset mahdollisuudet. Ehdotus tarjoaa mahdollisuuden monenlaiseen tekemiseen ja kulttuuriohjelmaan osallistumiseen eri-ikäisille kaupunkilaisille. Yhteistyötä Wäinö Aaltosen museon sekä kaupungin muiden kulttuurikentän toimijoiden kanssa pidetään mahdollisena.

Kilpailuehdotuksessa on huomioitu laajasti eri ikä- ja kohderyhmät. Eri toimintojen ympärivuotisuus on esitetty vuosikellon muodossa. Altaat tarjoavat mahdollisuuden ulkoilmassa uimiseen ympäri vuoden. Myös eri vuorokauden ajat on huomioitu valaistusratkaisun muodossa. Valaistus nostaa joessa kelluvan rakennuksen illan hämärtyessä esiin kauniisti loistavana ja kutsuvana.

Tarjoajalla on alustava näkemys myös kilpailuehdotuksen toiminnallisen konseptin liikevaihdon perustan luovista toiminnoista ja osa-alueista. Esityksen perusteella liiketoiminta vaikuttaa olevan tarkkaan tutkittua ja taloudellisesti itsenäisesti vuokralaisen toimesta toteutettavaa.

Kilpailuehdotuksessa on annettu maanvuokrasta indikatiivinen tarjous 20.000-40.000 €/vuosi.

Kilpailuehdotus vastaa hyvin kilpailussa asetettuihin tavoitteisiin. Kilpailuehdotusta voidaan pitää laadukkaana, uskottavana ja toteutuskelpoisena lähtökohtana jatkotyöskentelylle. Kilpailuehdotus on toiminnallisesti ja kaupunkikuvallisesti vakuuttava ja kokonaisuutena kilpailun tasapainoisin.

**Kiila**

Kilpailuehdotuksen tyylillinen ja toiminnallinen sisältö on pitkälti sama kuin kilpailuehdotuksessa Kaarna.

Arkkitehtuuri on moni-ilmeistä, tunnistettavaa ja yksilöllistä. Kelluva rakennus sijoittuu luontevalla tavalla paikkaansa Aurajoen rantojen kaupunkimaisemaan. Polveilevat rakennusmassat ja rakenteet luovat ilmavuutta ja rytmiä kokonaisuudelle ja jättävät näin tilaa näkymille sekä museon, joen että vastarannan suuntaan. Rakennusmassat ovat astetta kevyempiä ja läpinäkyvämpiä kuin kilpailuehdotuksessa Kaarna. Harkittuna ja paikkaansa sovitettuna elementtinä tämäkin kilpailuehdotus luo uuden kiinteän yhteyden jokeen.

Kilpailuehdotuksen rakennuksen ulkomateriaaleiksi on valittu kuultokäsitelty kuusilaudoitus ja harmaantuva lehtikuusilankku, joiden ominaispiirteet saattavat tuntua muulle ympäristölle hieman vierailta. Urbaanimman yleisilmeen omaavat materiaalivalinnat ja pintakäsittelyt julkisivuissa sovittaisivat kilpailuehdotuksen tyylillisesti paremmin kilpailualueen kaupunkimaiseen modernistiseen ympäristöön. Mainittuja ekologisia energianlähteitä pidetään kannatettavina. Ritilämäisissä seinäkkeissä kasvava köynnös pehmentää rakennuksen liittymistä ympäristöönsä ja luo sympaattista vehreyttä.

Kilpailuehdotus tarjoaa monipuolisesti uusia erilaisia toiminnallisuuden mahdollisuuksia ja toimii joustavasti muuntuvana alustana ja tapahtumapaikkana. Kilpailuehdotuksessa on esitetty kahvila ja ravintola puolilämpimine terasseineen, monitoimitila, sauna, uima-allas, lasten allas, jokivesiallas, mahdollisuus pieniin lämminvesialtaisiin, konsertti- ja esitystapahtumiin joustava lavaratkaisu sekä terassitilaa. Rakennuksen pitkän uima-altaan molemmin puolin kohoavat isot

puuportaat tarjoavat helposti lähestyttävän ja kaikille avoimen oleskelutilan ja kohtaamisen paikan, josta aukeaa näkymä joelle ja kaupunkimaisemaan. Portaat toimivat myös katsomona, josta voi seurata uimareita altaassa tai vaikkapa kilpauintikisoja. Lasten allas on muunnettavissa esiintymislavaksi konserteille ja muille yleisötapahtumille. Muuntojoustavuutta luova erillinen kelluva lava on käytettävissä vain erityistapauksissa poikkeusjärjestelyin, koska se muodostuu esteeksi joen vesiväylälle.

Kilpailuehdotus tarjoaa mahdollisuuden kokea kaupunki uudesta näkökulmasta, antaa paremman tuntuman kaupungin joelliseen ulottuvuuteen ja laajentaa näin osaltaan kaupunkikokemusta. Monipuolisesti liikuntaa, terveyttä ja hyvinvointia, rentoutumista ja sosiaalista kanssakäymistä tukeva kokonaisuus tarjoaa kaupunkilaisille yhteisen olohuoneen vahvistaen samalla osaltaan kaupungin identiteettiä.

Laajat terassit ja joelle päin avautuvat katsomomaiset portaat tarjoavat uusia kaupunkitiloja sosiaalisille kohtaamisille ja tapahtumille. Monipuoliselle toiminnallisuudelle on luotu ympärivuotiset mahdollisuudet. Ehdotus tarjoaa mahdollisuuden monenlaiseen tekemiseen ja kulttuuriohjelmaan osallistumiseen eri-ikäisille kaupunkilaisille. Yhteistyötä Wäinö Aaltosen museon sekä kaupungin muiden kulttuurikentän toimijoiden kanssa pidetään mahdollisena.

Kilpailuehdotuksessa on huomioitu laajasti eri ikä- ja kohderyhmät. Eri toimintojen ympärivuotisuus on esitetty vuosikellon muodossa. Altaat tarjoavat mahdollisuuden ulkoilmassa uimiseen ympäri vuoden. Myös eri vuorokauden ajat on huomioitu valaistusratkaisun muodossa. Valaistus nostaa joessa kelluvan rakennuksen illan hämärtyessä esiin kauniisti loistavana ja kutsuvana.

Tarjoajalla on alustava näkemys myös kilpailuehdotuksen toiminnallisen konseptin liikevaihdon perustan luovista toiminnoista ja osa-alueista. Esityksen perusteella liiketoiminta vaikuttaa olevan tarkkaan tutkittua ja taloudellisesti itsenäisesti vuokralaisen toimesta toteutettavaa.

Kilpailuehdotuksessa on annettu maanvuokrasta indikatiivinen tarjous 20.000-40.000 €/vuosi.

Kilpailuehdotus vastaa hyvin kilpailussa asetettuihin tavoitteisiin. Kilpailuehdotusta voidaan pitää laadukkaana, uskottavana ja toteutuskelpoisena suunnitelmana. Suunnitelmat luovat toiminnallisesti ja kaupunkikuvallisesti vakuuttavan, tasapainoisen ja vetovoimaisen uuden kokonaisuuden Aurajoen rannalle. Kilpailuehdotuksen tarjoamat palvelut ja toiminnot ovat kuitenkin suppeammat kuin kilpailuehdotuksessa Kaarna. Sen monipuoliseen tarjontaan verrattuna Kiila antaakin enemmän vain kelluvan maauimalan vaikutelman.

**Kylä ja kaupunki**

Kilpailuehdotus muodostuu 13 erillisestä kelluvalle ponttonille sijoitetusta rakennuksesta, jotka ryhmittyvät kävelykatumaisen keskusakselin reunoille. Eri rakennusten vaihtelevasta arkkitehtonisesta tyylistä huolimatta kilpailuehdotuksen antama kokonaisvaikutelma on varsin tavanomainen ja tylsä. Rakennukset muodostavat varsin tiiviin ja muurimaisen näköesteen rannan ja joen välille. Kaupunkikuvallisesti mökkikylämäistä ehdotusta ei pidetä onnistuneena eikä paikkaan sopivana.

Kilpailuehdotuksen päämoottoreina toimivat 10 hotellihuoneen hotelli, sauna ja kahvila. Näiden liiketoimintaa ja kulttuuritoimintojen paikalle löytämistä tukemaan on esitetty erilaisia muuntojoustavia tiloja oleskeluun, kauppaan ja työntekoon. Kesäaikaan majoitusta lisää ulkotilojen käyttäminen riippumattomajoitukseen.

Kilpailuehdotus antaa vaikutelman kelluvasta kauppakeskuksesta. Hotellin majoituskapasiteetti on varsin pieni ja yöpymistä Aurajoen rannassa ulkotiloissa ei pidetä kovinkaan houkuttelevana. Liiketaloudellisesti tarjottavien tilojen kapasiteetti ja niihin kaavaillut toiminnot eivät ole vakuuttavia. Kilpailusuunnitelman mukainen konsepti saattaisi olla jalostettuna mahdollisesti toteutuskelpoinen ratkaisu toisella sijainnilla.

Kilpailuehdotuksessa on annettu maanvuokrasta tarjous 61.200 €/vuosi.

Kilpailuehdotuksen kaupunkikuva, liikeidea ja esitetty toiminnallisuus ei ole kilpailun onnistunein.

**Maininki**

Kilpailuehdotus muodostuu yksikerroksisesta lasiverhoillusta ponttonilla kelluvasta rakennuksesta, jonka aaltoilevalle katolle sijoittuu puistomainen julkinen tila. Katon aaltoilevaa muotoa lukuun ottamatta arkkitehtuuri on varsin suoraviivaista, pelkistettyä ja yllätyksetöntä. Rakennus muodostaa pitkän muurimaisen rakenteen rannan ja joen väliin.

Ehdotuksen sisätiloihin on sijoitettu ravintola, konseptikahvila, kioski, esiintymislava, myymälä- ja messualue, taidetila, pieni teatteritila, Art-seinä, huone rauhoittumista varten, lasten keskus, itsekehittymiskeskus, Ad-hoc ja kaverikeskus. Tilojen toiminnoista on mainittu mm. ruokiin, juomiin, hyvinvointiin ja kirjallisuuteen liittyviä luennot ja kurssit, näytelmät ja musiikkiesitykset, teematilaisuudet ja Workshopit, opaste-esitykset turisteille, luonnonääni- ja virtuaalimaisemaesitykset ja yhdistystilaisuudet. Katolle sijoittuva julkinen puistoalue mahdollistaa Aurajoen maisemista, eväistä ja kauniista maisemista nauttimisen. Puiston yleisolemus aaltoilevine pintoineen ja istutusaltaineen on jäänyt kuitenkin selkeytymättömäksi. Epäselväksi jää, ketä puisto lopulta houkuttelee.

Ehdotuksen liikeideana on vuokrata toimitiloja yrittäjille, yhdistyksille ja yksityisille ihmisille. Suunnitelmissa ei ole kerrottu tarkemmin potentiaalisista tiloihin sijoittuvista toimijoista tai vuokralaisista. Julkisen puistoalueen rahoitukseen ei myöskään ole otettu kantaa. Huomioiden eri tilojen volyymit ja niihin suunniteltujen toimintojen sisällöt liiketoiminnan toteutumista itsenäisesti vuokralaisen toimesta ei pidetä todennäköisenä.

Kilpailuehdotuksessa on annettu maanvuokrasta indikatiivinen tarjous 1.000-5.000 €/vuosi.

Kilpailuehdotuksen kaupunkikuva, liikeidea ja esitetty toiminnallisuus on esitetyssä suunnitelmassa jäänyt vielä keskeneräiseksi.

**Uusi Aalto**

Kilpailuehdotuksen arkkitehtuuri on korkeatasoista, tunnistettavaa ja yksilöllistä yksityiskohtia myöten.Lauttaa kannatteleva ponttoni on betonirakenteinen, pystypinnat ovat lasia ja katto on terästuettu puurakenne. Katolle sijoittuu viheralueita, vesiaihe, muuta kasvillisuutta sekä polkumainen reitti.

Arkkitehtoninen idea on ollut yhdistää saaristo, kulttuuri ja ravintolatoiminta arkkitehtonisesti. Lautan kokonaisilme on elegantti ja suorastaan veistoksellinen. Kolme pilaria ja niiden sisältämät ovaalit kannattelevat kattoa visuaalisesti ja teknisesti. Suuret lasipinnat avaavat sisätilasta laajan näkymän ulos. Iltavalaistuksessa sisätila tulee vahvemmin esiin ja katon aaltomaisuus näkyy vahvasti. Päivänvalossa heijastavat lasijulkisivut saattavat kuitenkin aiheuttaa alaosaan sulkeutuneen laatikkomaisen tilan vaikutelman. Rakennus muodostaa pitkän vaikkakin tyylikkään näköesteen rannan ja joen väliin. Wäinö Aaltosen museon voidaan kokea joutuvan jo jopa hieman alisteiseen asemaan suhteessa kilpailuehdotuksen prameaan arkkitehtuuriin.

Kilpailuehdotuksen teemana on yhdistää Turun taide, kulttuuri ja ravintolamaailma saaristoon. Kilpailuehdotukseen alakannelle sijoittuvat ravintola, kahvila, viinibaari, turisti-info, vierasvenesataman palvelut sekä terassi ja tapahtumatilaa amfiteattereiden sisään. Tapahtumatilat palvelevat yksityistilaisuuksia sekä toimivat teatteri ja musiikki klubina. Istuskeluun ja maisemien ihailuun soveltuvat katsomoportaat johtavat terassimaiselle yläkannelle sekä rannan että joen suunnasta. Yläkannelle on suunniteltu kattopuutarha, kahluuallas, ulkoilmateatteri sekä lasikupoli, johon on sijoitettu kahvila ja talvipuutarha.

Kilpailuehdotuksen tilasuunnitelma ja esitetyt toiminnot antavat viitteitä siitä, että ehdotuksen liikeidean toteutuminen vaatii myös kaupungin panostuksia. Kilpailun lähtökohtana on löytää ehdotus, jossa liiketoiminta on vuokralaisen itsenäisesti toteuttamaa. Kilpailuehdotuksessa mainittuja ekologisia energianlähteitä pidetään kannatettavina.

Kilpailuehdotuksessa on annettu maanvuokrasta tarjous 6.000 €/vuosi.

Korkealaatuisesta suunnittelusta huolimatta kilpailuehdotuksen toteutuskelpoisuuteen katsotaan liittyvän riskejä, jotka herättävät kysymyksiä. Epävarmuustekijöistä mainittakoon vuokralaisen kyky toteuttaa itsenäisesti esitetyn konseptin mukaista liiketoimintaa. Myös suunnitelmien mukaisten erikoisrakenteiden toteutuminen saattaa osoittautua haasteelliseksi.

**Arviointiryhmä päätti ehdottaa seuraavaa:**

* kilpailun 1. sija menee nimimerkille ”Kaarna”
* kilpailun 2. sija menee nimimerkille ”Kiila”
* kilpailun 3. sija menee nimimerkille ”Uusi Aalto”
* kilpailussa ei jaeta muita sijoja

Kilpailun tavoitteena on ollut löytää suunnittelukohteena olevan alueen asemakaavoituksen ja rakentamisen pohjaksi kaupunkikuvallisesti ja toiminnallisesti laadukas, uskottava ja toteuttamiskelpoinen ratkaisu. Kilpailuehdotuksen nimimerkillä ”Kaarna” katsotaan kokonaisuutena vastaavan parhaiten näihin kilpailualueen kilpailutukselle asetettuihin tavoitteisiin.

Kilpailuohjelman mukaisesti Turun kaupunki varaa alueen liikepaikanluovutusta varten voittaneelle taholle. Alueen asemakaavoitus etenee yhteistyönä kaupungin ja kumppaniksi valitun ryhmän kesken. Valitun suunnittelu- ja toteutusryhmän on varauduttava jatkosuunnittelun aikana sovittelemaan suunnitelmia yhteen alueen muiden toimintojen kanssa parhaan lopputuloksen saavuttamiseksi. Suunnitelmien ja maanvuokrasopimuksen sisällöstä sekä hankkeen edistämisen menettelytavoista tulee päästä yhteisymmärrykseen vuoden 2019 aikana. Ellei jatkoneuvotteluissa tai suunnitelmien tarkistamisessa päästä yhteisymmärrykseen määräaikaan mennessä, yhteistyö sopimusta koskevalla alueella päättyy voittajan kanssa ilman erillistä irtisanomista.

Mikäli yhteistyö kilpailun voittajan kanssa päättyy, on Turun kaupungilla mahdollisuus tahtoessaan aloittaa neuvottelut kilpailussa 2. ja 3. sijan saaneen suunnittelu ja toteutusryhmän kanssa.

**Jatkotyösuositus**

Arviointiryhmä suosittelee voittaneen ehdotuksen Kaarna valitsemista jatkosuunnittelun pohjaksi.

Jatkosuunnittelussa tulee tarkastella kelluvan rakenteen täsmällistä sijaintia ja liittymistä rantamuuriin ja sen rakenteisiin, Myllysiltaan sekä Aurajokeen. Huomioitavia asioita ovat kilpailuehdotuksen liikenteen ja toimintojen yhteensovittaminen rannan ja joen liikenteen, toimintojen ja muiden tunnistettujen kehityssuunnitelmien kanssa. Myös rantamuurin olemassa olevien portaikkojen hyödyntämistä suunnitelmissa tulisi tutkia. Lisäksi vesiväylän toimivuudesta ja 30 m minimimitoituksen säilymisestä tulee huolehtia. Toteuttaja vastaa hankkeen vaatimasta syväyksestä, mikäli se on syvempi kuin nykyinen syväys.

Kilpailuehdotuksen tyylikäs liittyminen ympäröivään kaupunkimaisemaan tulee viimeistellä ja varmistaa jatkosuunnittelun aikana tarkentamalla kelluvan rakenteen ja sen julkisivujen lopullista tyyliä, materiaalivalintoja, valaistusta jne.

Turussa 12.2.2019

Christina Hovi Minna Sartes

Toimialajohtaja, Kaupunkiympäristötoimiala Toimialajohtaja, Vapaa-aikatoimiala

Jouko Turto Jyrki Lappi

Kiinteistökehitysjohtaja, Konsernihallinto Maankäyttöjohtaja, Kaup.ymp.toimiala

Paula Keskikastari Mika Rajala

Kaavoituspäällikkö, Kaupunkiympäristötoimiala Arkkitehti, Kaupunkiympäristötoimiala

Essi Korpela Antti Pekanheimo

Maankäyttöinsinööri, Kaupunkiympäristötoimiala Satamamestari, Turun Satama Oy